VENDIM
Nr. 745, datë 5.9.2013

PËR KRIJIMIN E QENDRËS SHUMËFUNKSIONALE TË ARSIMIT DHE FORMIMIT PROFESIONAL NË KAMËZ, DHE FUNKSIONIMIN E SAJ GJATË PERIUDHËS KALIMTARE 2013 – 2018
(Ndryshuar me VKM nr. 506, datë 10.6.2015)
(I përditësuar)

Në mbështetje të nenit 100 të Kushtetutës, ligjit nr. 8872, datë 29.3.2002 “Për arsimin dhe formimin profesional në Republikën e Shqipërisë”, të ndryshuar, të shkronjës “b” të nenit 7 të ligjit nr. 69/2012 “Për sistemin arsimor parauniversitar në Republikën e Shqipërisë”, dhe të ligjit nr. 10 247, datë 4.3.2010 “Për kornizën shqiptare të kualifikimeve”, me propozimin e Zëvendëskryeministrit dhe Ministër i Arsimit dhe Shkencës, Këshilli i Ministrave

VENDOSI:

1. Krijimin e Qendrës Shumëfunksionale të Arsimit dhe Formimit Profesional (QSHAFP) në Kamëz, mbi bazën e Shkollës së Mesme Profesionale Kamëz, si një institucion publik për arsimin dhe formimin profesional (AFP), që gëzon statusin e personit juridik, të veçantë për drejtimet e veprimtarisë, që përcaktohen në këtë vendim.
2. Misioni i QSHAFP-së Kamëz është të sigurojë:
a) arsim dhe formim profesional për nivelet I – III të AFP-së;
b) arsim profesional të avancuar pas arsimit të mesëm me frekuentim të plotë në shkollë ose të integruar me praktikë në vendet e punës në kompani (forma duale e AFP-së);
c) kurse formimi për të rritur sipas nevojave të tregut të punës.
3. QSHAFP-ja Kamëz ka këto funksione kryesore:
a) Të sigurojë arsim dhe formim profesional të mesëm dhe pas të mesëm me frekuentim shkollor të plotë dhe të pjesshëm ose të formës duale, arsim dhe formim profesional të integruar me praktikën në shoqëritë tregtare;
b) Të mbështesë të diplomuarit pas përfundimit të studimeve, që të hyjnë në tregun e punës, duke bashkëpunuar me Shërbimin Kombëtar të Punës (SHKP), partnerët socialë dhe shoqëritë tregtare;
c) Të nënshkruajë marrëveshje me shkolla të arsimit dhe formimit profesional dhe me qendra homologe që funksionojnë jashtë vendit, në përputhje me legjislacionin në fuqi, për shkëmbimin e dijeve të nxënësve, duke informuar ministrin e Mirëqenies Sociale dhe Rinisë;
ç) Të bashkëpunojë me sipërmarrjet ekonomike, organizmat socialë dhe shoqëritë tregtare partnere (si për sistemin me frekuentim të plotë dhe të pjesshëm, ashtu edhe për atë dual);
d) Të sigurojë certifikata dhe diploma për të rinj e të rritur në fushat përkatëse të arsimit dhe formimit profesional, pas përfundimit me sukses të programeve të ndryshme të AFP-së, në përputhje me legjislacionin në fuqi.
[bookmark: _GoBack]4. QSHAFP-ja kalon një periudhë kalimtare, që zgjat 5 vjet (2013-2018), gjatë së cilës organizohet në departamente të arsimit dhe formimit profesional, të cilat janë njësi bazë të mësimdhënies. Propozimi për hapjen ose mbylljen e një departamenti bëhet nga bordi i drejtimit, me miratimin e Ministrit tw Mirëqenies Sociale dhe Rinisë.
5. QSHAFP-ja, gjatë periudhës kalimtare, e mbështet veprimtarinë në ligjin nr. 8872, datë 29.3.2002 “Për arsimin dhe formimin profesional në Republikën e Shqipërisë”, të ndryshuar, ligjin nr. 69/2012 “Për sistemin arsimor parauniversitar në Republikën e Shqipërisë” dhe ligjin nr.10 247, datë 4.3.2010 “Për kornizën shqiptare të kualifikimeve”, në statut dhe në këtë vendim.
6. Statuti i QSHAFP-së, për periudhën kalimtare, miratohet nga ministri përgjegjës për çështjet sociale. 
 
7. Gjatë fazës kalimtare bordi i QSHAFP-së quhet bordi i drejtimit. Detyrat dhe funksionet e tij përcaktohen në statutin e QSHAFP-së, përshtatur gjatë kësaj faze sipas kërkesave të veçanta të saj. 
Bordi i drejtimit të QSHAFP-së Kamzë përbëhet nga: 
a) një përfaqësues i ministrisë përgjegjëse për çështjet sociale;
b) një përfaqësues i Drejtorisë Arsimore Rajonale përkatëse;
c) dy përfaqësues nga sektori privat, që lidhet me profilet që ofron QSHAFP-ja;
ç) një përfaqësues i Bashkisë Kamzë;
d) një përfaqësues i personelit mësimdhënës të shkollës;
dh) një përfaqësues nga organizatat ose programet ndërkombëtare që mbështetin teknikisht dhe financiarisht QSHAFP-në.
Kjo përbërje e bordit do të jetë deri në përfundim të fazës kalimtare.
 8. Mënyra e organizimit dhe e funksionimit të bordit të drejtimit dhe sekretariatit të tij përcaktohen në statutin e QSHAFP-së.
 9. Marrëdhëniet e punës së personelit mësimdhënës të QSHAFP-së rregullohen me ligjin nr. 7961, datë 12.7.1995 “Kodi i Punës së Republikës së Shqipërisë”, të ndryshuar.
10. QSHAFP-ja Kamëz financohet nga Buxheti i Shtetit, si dhe nga burime të tjera të ligjshme, brenda fushave të veprimtarisë së saj.
11. QSHAFP-ja Kamëz vepron si njësi ekonomike me llogari më vete, sipas legjislacionit në fuqi. Ajo kryen veprimtari ekonomike jo për qëllime përfitimi, por vetëm me synim realizimin e shërbimeve arsimore dhe të formimit profesional sipas legjislacionit në fuqi.
12. QSHAFP-ja Kamzë ka të drejtë të kryejë veprimtari ekonomike me përfitime financiare, në fushat që kanë lidhje me zbatimin e programeve dhe praktikave mësimore, dhe të përdorë, në mënyrë të pavarur, 100 % të të ardhurave që rezultojnë nga këto aktivitete. Tarifat për shërbimet që do të ofrojë QSHAFP-ja Kamzë miratohen me udhëzim të përbashkët të ministrit të Financave dhe ministrit të Mirëqenies Sociale dhe Rinisë.  
Realizimi i veprimtarisë ekonomike bëhet nëpërmjet kontratave të rregullta me personat fizikë dhe juridikë palë, ku të drejtat dhe detyrimet e palëve janë të përcaktuara qartë. Të ardhurat e krijuara nga veprimtaria ekonomike taksohen në përputhje me legjislacionin në fuqi.
Edhe dhurimet, financimet e huaja dhe burime të tjera të kësaj natyre administrohen 100 % nga QSHAFP-ja Kamzë, sipas planit të administrimit të kësaj kategorie financimesh, të miratuar nga bordi i drejtimit.
 13. Të gjitha aspektet e funksionimit të QSHAFP-së Kamëz, gjatë periudhës kalimtare, të cilat nuk janë parashikuar në këtë vendim, rregullohen në bazë të legjislacionit në fuqi dhe statutit të kësaj qendre.
14. Struktura dhe organika e QSHAFP-së miratohen nga ministri përgjegjës për çështjet sociale, brenda numrit të punonjësve të miratuar për Shkollën e Mesme Profesionale Kamzë.
 15. QSHAFP-ja ushtron veprimtarinë në mjediset e Shkollës së Mesme Profesionale Kamëz dhe, për të plotësuar standardet e nevojshme për mësimdhënie, përdor bazën materiale, didaktike dhe laboratorët e kësaj shkolle.
16. Efektet financiare që rrjedhin nga zbatimi i këtij vendimi, të parashikuara për mbulimin e pagave, sigurimeve shoqërore, shpenzimet për blerje materialesh e shërbimesh si dhe fondet për investime, që nga data 1 janar 2015 të përballohen nga buxheti vjetor i Ministrisë së Mirëqenies Sociale dhe Rinisë dhe të ardhurat nga veprimtaria ekonomike.
 17. Shfuqizuar.
18. Ngarkohen Ministria e Mirëqenies Sociale dhe Rinisë dhe Ministria e Arsimit dhe Sportit për zbatimin e këtij vendimi.

Ky vendim hyn në fuqi pas botimit në Fletoren Zyrtare.
KRYEMINISTRI
Sali Berisha
